Strandlund Fællescenter

Strandlund 102,

2920 Charlottenlund. Den 12. marts 2020.

**Til alle Strandlunds beboere og brugere.**

**Coronavirus**

Som det vil være de fleste bekendt, opfordrede Danmarks Statsminister Mette Frederiksen i går aftes, alle danskere til at tage sagen om coronavirus alvorligt, og følge de henvisninger myndighederne udstikker.

Det betyder for Strandlunds vedkommende, at det er besluttet, at følgende vil gælde fra i dag og foreløbig resten af marts måned 2020.

Restauranten lukkes. Der vil være mulighed for at få mad som sædvanligt, blot vil det blive bragt til jeres bolig – uden beregning. HUSK at der SKAL bestilles i Restauranten dagen før.

Spisebilletterne skal afleveres ved leveringen.

Andre arrangementer der er aftalt med Restauranten er ikke berørt, men skal aftales med Martin eller Nikolaj særskilt.

Svømmebassinet lukkes. Beboere kan ej heller benytte svømmebassinet, da der ikke bliver gjort rent – og ej heller bliver målt vand som der ellers kræves.

Alle udefra kommende brugere af bassinet har fået denne meddelelse.

Motionsrummet lukkes.

Alle brugere af motionsrummet har fået denne meddelelse.

Kontoret lukkes. Der vil ikke være åbent for ekspeditioner på Administrationens kontor.

Derimod kan kontoret kontaktes via telefon eller e-mail for akut nødvendig hjælp. Personalet herunder ”de blå mænd” er delvist på arbejde, og vil medvirke til at løse opståede problemer. Dette sker gennem aftaler med kontoret som sædvanligt.

Alle møder aflyses, herunder beboermødet den 23. marts 2020 kl. 14.00 i Restauranten om valg til bestyrelsen. Valget vil formentlig blive gennemført alligevel. Mere om det i et særskilt brev.

Beboerplanlagte arrangementer i Dagligstuen, eller Saks- og Hammer mv. vil Administrationen ikke blande sig i, men må vurderes af arrangørerne selv, om hvorvidt de vil gennemføre arrangementet eller ikke.

I øvrigt opfordres alle til at følge med i myndighedernes udmeldinger, og undgå at deltage i større forsamlinger – og i øvrigt sørge for hyppig af-spritning eller håndvask for bedst muligt at undgå smitte.

Er du i tvivl om noget i relation til denne meddelelse er du velkommen til at kontakte kontoret.

Med venlig hilsen

Eric Tingleff

Forretningsfører